**Avantprojecte de Reglament regulador de la tramitació telemàtica per les persones físiques de la convocatòria de subvencions de l’Ajuntament de Barcelona**

En compliment del disposat a l’article 133 de la Llei 39/2015, d’1 d’octubre, del procediment administratiu comú de les administracions públiques, es sotmet a consulta pública el *“l’Avantprojecte de Reglament regulador de la tramitació telemàtica per les persones físiques de la convocatòria de subvencions de l’Ajuntament de Barcelona”.*

Objecte.

L’esmentat avantprojecte de reglament té per objecte establir per a les persones físiques, l’obligatorietat de la forma telemàtica en la presentació de sol·licituds i/o documents adreçats a l’Ajuntament de Barcelona relatius a la Convocatòria ordinària mitjançant concurrència competitiva per a la concessió de subvencions per dur a terme projectes, activitats i serveis de districte i de ciutat.

Finalitat i justificació de la norma.

Es tracta de tramitar i aprovar la norma que habilita l’Ajuntament de Barcelona a establir que les persones físiques que vulguin participar en la Convocatòria General de Subvencions per l’any 2020 ho faran exclusivament amb mitjans electrònics amb la finalitat d’evolucionar en l’efectiva implantació de l’administració electrònica en l’actuació municipal.

Fonament jurídic.

D’acord amb l’article 14.3 de la Llei 39/2015, d’1 d’octubre del Procediment administratiu comú de les administracions publiques, *Reglamentàriament, les administracions poden establir l’obligació de relacionar-se amb elles a través de mitjans electrònics per a determinats procediments i per a certs col·lectius de persones físiques que per raó de la seva capacitat econòmica, tècnica, dedicació professional o altres motius quedi acreditat que tenen accés i disponibilitat dels mitjans electrònics necessaris.*

Així mateix, l’article 9.3 de la Ordenança reguladora de l’administració electrònica de l’Ajuntament de Barcelona aprovada per acord del Plenari del Consell Municipal, en sessió del dia 21 de desembre de 2018 (BOPB 1-2-2019) disposa que serà *mitjançant una disposició de caràcter general de la Comissió de Govern, que es pot estendre la obligació de relacionar-se electrònicament amb l’Administració municipal, ja sigui amb caràcter global o només per a determinats procediments, a certs col·lectius de persones físiques que, per raó de la seva capacitat econòmica, tècnica, dedicació professional o altres motius, quedi acreditat que tenen accés i disponibilitat als mitjans electrònics necessaris*. En aquesta mateixa línia, l’article 26 de la Llei 22/1998, de 30 de desembre de la Carta municipal que en relació a la potestat normativa municipal estableix en l’apartat c) els decrets de la Comissió de Govern.

Barcelona, 6 de novembre de 2019